**SPrÁva o Účasti verejnosti na Tvorbe právnych Predpisov**

V záujme informovania verejnosti a orgánov verejnej správy ministerstvo zverejnilo na portáli právnych predpisov Slov-Lex predbežnú informáciu PI/2018/183 o pripravovanom návrhu zákona „Návrh zákona z .......... 2019, ktorým sa mení a dopĺňa zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov“.

V termíne pripomienkovania k predbežnej informácii (od 6. 9. 2018 do 19. 9. 2018) dva subjekty vydarili stanovisko, a to:

AZZZ SR:

Požaduje prehodnotenie a úpravu základných cieľov novej právnej úpravy t.j. pripravovanej novely, a to vypustením nového účelu poskytovania príspevku pre nové rodinné domy s takmer nulovou potrebou energie a jeho nahradením bonifikovaným príspevkom na zateplenie a výmenu zdroja tepla pre nízkopríjmové domácnosti kúriace tuhým palivom, najmä uhlím, ideálne v oblastiach s najnižšou kvalitou lokálneho ovzdušia.

Stanovisko MDV SR:

Navrhované zavedenie príspevku pre nové rodinné domy s takmer nulovou potrebou energie je v súlade s plnením opatrení a postupov Národného plánu zameraného na zvyšovanie počtu budov s takmer nulovou potrebou energie.

Príspevok na zateplenie rodinných domov je zavedený a súčasťou oprávnených nákladov je aj výmena zdroja tepla.

BPB:

Podporuje zámer rozšíriť program o podporu výstavby rodinných domov v úrovni budov s takmer nulovou potrebou energie. Zároveň navrhujeme niekoľko ďalších opatrení na podporu pôvodného zámeru programu, teda zvýšiť počet kvalitne obnovených rodinných domov na Slovensku. Príležitosti na zvýšenie záujmu o príspevky na zateplenie rodinných domov vidíme v niekoľkých oblastiach: 1) explicitné umožnenie čiastočného zateplenia RD, 2) umožnenie svojpomocného zateplenia RD a 3) umožnenie zateplenie obvodových stien aj iným výrobkom ako ETICS a firmou bez licencie. Ďalším návrhom pre zvýšenie záujmu o príspevky na zateplenie RD je úprava výšky príspevku v závislosti od príjmu žiadateľa a zavedenie požiadavky alebo podpory na spracovanie svetlotechnického posudku pri obnove i výstavbe RD.

Stanovisko MDV SR:

Poskytovanie príspevku na čiastočné zateplenie rodinných domov by negarantovalo splnenie tepelnotechnických požiadaviek pri podporených rodinných domoch.

V návrhu novely zákona je upravené, že pre poskytnutie príspevku sa nebude posudzovať, kto realizoval zateplenie a bude umožnené zateplenie obvodových stien aj iným výrobkom ako ETICS.

Zámerom poskytovania príspevku na zateplenie rodinných domov je zníženie ich energetickej náročnosti a výška príspevku je stanovená v závislosti na dosiahnutých parametroch zateplenia. Ďalšie navrhované opatrenia nie sú v súlade s týmto zámerom.